CELEX: 62008TN0561
Language: el
Date: 2008-12-15 00:00:00
Title: Υπόθεση T-561/08: Αγωγή της 15ης Δεκεμβρίου 2008 — Bactria και Gutknecht κατά Επιτροπής

7.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 55/37
            
         Αγωγή της 15ης Δεκεμβρίου 2008 — Bactria και Gutknecht κατά Επιτροπής
   (Υπόθεση T-561/08)
   (2009/C 55/67)
   Γλώσσα διαδικασίας: η αγγλική
   Διάδικοι
   
      Ενάγοντες: Bactria Industriehygiene-Service Verwaltungs GmbH (Kirchheimbolanden, Γερμανία), Jürgen Gutknecht (Kirchheimbolanden, Γερμανία) (εκπρόσωποι: K. Van Maldegem και C. Mereu, δικηγόροι)
   
      Εναγόμενη: Επιτροπή των Ευρωπαϊκών Κοινοτήτων
   Αιτήματα των εναγόντων
   Οι ενάγοντες ζητούν από το Πρωτοδικείο:
   
               —
            
            
               να κρίνει την αγωγή παραδεκτή και βάσιμη·
            
         
               —
            
            
               να υποχρεώσει την Ευρωπαϊκή Κοινότητα να αποκαταστήσει τη ζημία που υπέστησαν οι ενάγοντες εξαιτίας (i) της παράνομης θεσπίσεως του άρθρου 6, παράγραφος 2, του κανονισμού 1896/2000, καθώς και των κανονισμών 2032/2003 και 1451/2007, ή, επικουρικώς, εξαιτίας (ii) της παραλείψεως της Επιτροπής να λάβει τα αναγκαία μέτρα για να διασφαλισθούν τα δικαιώματα των εναγόντων περί προστασίας των πληροφοριών, σύμφωνα με την οδηγία περί βιοκτόνων προϊόντων, και να αποτραπεί το ενδεχόμενο οι πληροφορίες αυτές να καταστούν αντικείμενο εκμεταλλεύσεως από τρίτους κατά τη διάρκεια του προγράμματος αναθεωρήσεως, ζημία η οποία υπολογίζεται ότι ανέρχεται συνολικά στο ποσό των 3 912 569 ευρώ ή σε όποιο ποσό αποδείξουν ότι ανέρχεται οι ενάγοντες κατά την εκδίκαση της υποθέσεως ή προσδιορίσει το Πρωτοδικείο κατά δίκαιη κρίση·
            
         
               —
            
            
               επικουρικώς, να κρίνει με παρεμπίπτουσα απόφαση ότι η Ευρωπαϊκή Κοινότητα υποχρεούται να αποκαταστήσει τη ζημία και να υποχρεώσει τους διαδίκους να προσκομίσουν, εντός εύλογης προθεσμίας από της εκδόσεως της αποφάσεως, στοιχεία σχετικά με το ύψος της αποζημιώσεως που συμφωνήθηκε μεταξύ των διαδίκων ή, ελλείψει συμφωνίας, να υποβάλουν στο Πρωτοδικείο τα αιτήματά τους προσκομίζοντας λεπτομερή στοιχεία σε στήριξη των αιτημάτων αυτών·
            
         
               —
            
            
               να υποχρεώσει την Ευρωπαϊκή Κοινότητα να καταβάλει στους ενάγοντες νόμιμους τόκους υπολογιζόμενους με βάση το επιτόκιο των τόκων υπερημερίας από τον χρόνο επελεύσεως της ζημίας·
            
         
               —
            
            
               να υποχρεώσει την Ευρωπαϊκή Κοινότητα να καταβάλει τόκους υπερημερίας με επιτόκιο 8 % ή όποιο άλλο επιτόκιο καθορίσει το Πρωτοδικείο, υπολογιζόμενους επί του καταβλητέου ποσού από της ημερομηνίας εκδόσεως της αποφάσεως έως την καταβολή, και
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         Ισχυρισμοί και κύρια επιχειρήματα
   Με την αγωγή τους, οι ενάγοντες ζητούν, βάσει του άρθρου 235 ΕΚ, την αποκατάσταση της ζημίας που ισχυρίζονται ότι υπέστησαν εξαιτίας της θεσπίσεως του άρθρου 6, παράγραφος 2, του κανονισμού (ΕΚ) 1896/2000 της Επιτροπής, της 7ης Σεπτεμβρίου 2000 (1), για την πρώτη φάση του προγράμματος που περιλαμβάνεται στο άρθρο 16, παράγραφος 2, της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τα βιοκτόνα (2), καθώς και των κανονισμών της Επιτροπής 2032/2003 (3) και 1451/2007 (4).
   Επικουρικώς, οι ενάγοντες ζητούν την αποκατάσταση της ζημίας που ισχυρίζονται ότι υπέστησαν εξαιτίας της παραλείψεως της Επιτροπής να διασφαλίσει τα δικαιώματα περί προστασίας δεδομένων που παρέχονται σε όσους κοινοποιούν πληροφορίες βάσει του άρθρου 12 της οδηγίας 98/8. Οι ενάγοντες ισχυρίζονται επίσης ότι η ζημία που υπέστησαν λόγω της παράνομης συμπεριφοράς της Επιτροπής έγκειται στην ουσιώδη μείωση της αξίας της επιχειρήσεως του πρώτου εκ των εναγόντων και στο διαφυγόν κέρδος (lucrum cessans) που θα είχε από την πώληση των επίμαχων βιοκτόνων και των δραστικών ουσιών που αυτά περιέχουν.
   Ο δεύτερος εκ των εναγόντων ισχυρίζεται ότι, εκτός της ζημίας που υπέστη ως μέτοχος και, κατά συνέπεια, ιδιοκτήτης του πρώτου εκ των εναγόντων, απώλεσε και τα μέσα για τη συντήρησή του. Τέλος, οι ενάγοντες ζητούν την καταβολή νόμιμων τόκων υπολογιζομένων με βάση το επιτόκιο των τόκων υπερημερίας από τον χρόνο επελεύσεως της ζημίας.
   
      (1)  Κανονισμός (ΕΚ) 1896/2000 της Επιτροπής, της 7ης Σεπτεμβρίου 2000, για την πρώτη φάση του προγράμματος που περιλαμβάνεται στο άρθρο 16, παράγραφος 2, της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τα βιοκτόνα (ΕΕ 2000 L 228, σ. 6).
   
      (2)  Οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (ΕΕ 1998 L 123, σ. 1).
   
      (3)  Κανονισμός (ΕΚ) 2032/2003 της Επιτροπής, της 4ης Νοεμβρίου 2003, για τη δεύτερη φάση του δεκαετούς προγράμματος εργασίας που περιλαμβάνεται στο άρθρο 16, παράγραφος 2, της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά και για την τροποποίηση του κανονισμού (ΕΚ) 1896/2000 (ΕΕ 2003 L 307, σ. 1).
   
      (4)  Κανονισμός (ΕΚ) 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16, παράγραφος 2, της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (ΕΕ 2007 L 325, σ. 3).